Bunyoro
Store norske leksikon,Historie,Verdens historie og samtidshistorie,Afrika,Afrikas historie
Bunyoro, tidligere kongedømme i Øst-Afrika, i nåværende Uganda, ved Albertsjøens østbredd, etablert på 1300-tallet.
Bunyoro vokste på 1500-tallet gjennom kriger og erobringer til en av de sterkeste statsdannelser i regionen. Etter hvert kom kongedømmet i konflikt med Buganda-riket, som i andre halvdel av 1700-tallet vokste på bekostning av Bunyoro. Mens folket i Buganda dyrket jorden, var Bunyoros økonomi basert på kvegdrift. Bunyoro hadde også de to viktige ressursene salt og jern.Britene spilte på motsetningene mellom Bunyoro og Buganda da de la under seg Uganda som koloni, og allierte seg med Buganda, som fikk nye deler av Bunyoro lagt under seg. Det førte til flere opprør i Bunyoro, som fortsatte som kongedømme under britisk kolonistyre, men ble oppløst da president Milton Obote i 1966 forandret grunnloven. Etter en juridisk kamp aksepterte Ugandas regjering i 1994 at en ny Bunyoro-konge (omukama), Solomon Gafabusa Iguru, ble innsatt. Les mer i Store norske leksikon Buganda Uganda Ugandas historie